U-I-45/12
Natisni
Opravilna št.:
U-I-45/12
Datum odločitve:
21. 10. 2013
ECLI:
ECLI:SI:USRS:2013:U.I.45.12
Akt:
Odlok o občinskem podrobnem prostorskem načrtu za turistično območje v Gabrovčcu – Virje (Uradni list RS, št. 43/11)
Izrek:
Pobuda za začetek postopka za oceno ustavnosti in zakonitosti Odloka o občinskem podrobnem prostorskem načrtu za turistično območje v Gabrovčcu – Virje (Uradni list RS, št. 43/11) se zavrže.
Evidenčni stavek:
Pobudnika nimata pravnega interesa, če ne izkažeta, da izpodbijana določba neposredno posega v njun pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa. 
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Petra Ratajec in Gvido Ratajec, Grosuplje
Datum vloge:
1. 3. 2012
Vrsta odločitve:
sklep
Vrsta rešitve:
zavrženje
Dokument:
US30249
Dokument v PDF obliki:
U-I-45-12.pdf
137 KB
Prenesite datoteko
U-I-45/12-9
21. 10. 2013
SKLEP
Ustavno sodišče je v postopku za preizkus pobude Petre Ratajec in Gvida Ratajca, oba Grosuplje, na seji 21. oktobra 2013
sklenilo:
Pobuda za začetek postopka za oceno ustavnosti in zakonitosti Odloka o občinskem podrobnem prostorskem načrtu za turistično območje v Gabrovčcu – Virje (Uradni list RS, št. 43/11) se zavrže.
OBRAZLOŽITEV
1. Pobudnika izpodbijata v izreku tega sklepa navedeni predpis. Zatrjujeta, da je v neskladju z 2., 14., 44., 67., 120. in 153. členom Ustave, z Zakonom o prostorskem načrtovanju (Uradni list RS, št. 33/07, 108/09, 57/12 in 109/12 – ZPNačrt) ter s 33. členom Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09 in 51/10 – ZLS). Pravni interes utemeljujeta z navedbo, da sta lastnika stanovanjske hiše in zemljišča na območju ureditvenih enot UE2 in UE3, ki urejata obstoječo pozidavo počitniških objektov in nove počitniške objekte. Menita, da bi morala biti njuna nepremičnina uvrščena v ureditveno enoto UE1 – obstoječa pozidava stanovanjskih objektov.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Neposredno na podlagi izpodbijanega predpisa gradnja ni mogoča, saj mora upravni organ z odločbo dovoliti gradnjo in predpisati konkretne pogoje, ki jih je treba pri gradnji upoštevati, ali zavrniti izdajo gradbenega dovoljenja. V takih primerih se lahko pobuda vloži šele po izčrpanju pravnih sredstev zoper odločbo, izdano na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Iz razlogov, navedenih v citiranem sklepu, pobudnika ne izkazujeta pravnega interesa za začetek postopka za oceno ustavnosti in zakonitosti izpodbijanega predpisa. Zato je Ustavno sodišče njuno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik